Hoe om op te hou om op jou kinders te skree - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe om op te hou om op jou kinders te skree
Hoe om op te hou om op jou kinders te skree
Skree is 'n tydelike oplossing wat op die lang termyn net skade aanrig. Fel fisiese en verbale dissipline se effekte is kommerwekkend eners. 'n Kind op wie geskree word, is meer geneig om problematiese gedrag te toon, wat dan veroorsaak dat sy ouers meer op hom skree. Dit is 'n ongesonde siklus, wat duidelik toon dat skree geen positiewe bydra maak tot die langtermyn-oplossing van konflik of gedragsverbetering nie.
Dit is egter moeilik om op te hou om op jou kinders te skree wanneer jy dit vir soveel jare gedoen het. Jy gaan jou eie emosionele afrigter moet word, en jouself leer om konneksie met jou kind te omhels, en beheer te laat gaan.
Maak 'n ooreenkoms met jou kind dat jy 'n respekvolle stemtoon sal gebruik. Jy gaan dit nie altyd regkry nie, maar jy het dan reeds die eerste stap geneem.
Besef dat jou belangrikste taak as ouer is om jou eie emosies te beheer. Jy leer jou kind om sy emosies te bestuur deur emosionele regulasie ten toon te stel. Jou kind sal jou voorbeeld volg. Wys hom empatie, en hy sal empatie aan ander bewys. Dieselfde geld vir woede-uitbarstings.
Verwag van jou kind om soos 'n kind op te tree. Hy is onvolwasse en kan nie reguit dink wanneer hy ongelukkig of kwaad is nie. Hy is nie 'n robot nie, en gaan baie foute maak.
Wanneer jy oorweldig voel, sal dit wys wees om 'n paar minute te neem en selfsorg toe te pas. Erken jou emosies aan jouself, neem verantwoordelikheid vir jou bui, gee jouself wat jy nodig het om beter te voel, en moenie jou gevoelens op jou kind probeer blameer nie, selfs al voel dit asof hy al jou knoppies druk. Dit is belangrik om te verstaan dat daar ander emosies agter jou woede skuil. Jy is eintlik bang, hartseer of teleurgesteld. Laat hierdie emosies oor jou vloei, en huil as jy wil. Wanneer jy hierdie ware emosies toelaat om uit te kom, sal die woede vanself verdwyn.
Probeer om dinge vanuit jou kind se perspektief te sien, selfs wanneer jy besig is om perke te stel. Wanneer jou kind voel dat jy aan sy kant is, sal hy nie onnodig moeilik wil wees nie. Verduidelik aan hom hoekom die grense belangrik is, en laat hom toe om sy opinie te deel. Julle is 'n span.
Wanneer jy kwaad word, moenie reageer nie. Stop eers, haal diep asem, en oordink jou reaksie. Indien jy al klaar besig is om te skree, stop onmiddellik. Selfs al is dit in die middel van 'n sin. Hervat die gesprek wanneer jy kalm is.
Neem nou positiewe aksie vanuit 'n kalmer plek. Jy gaan dalk jou kind om verskoning moet vra.
Dit gaan nie maklik wees nie en gaan selfbeheer en geduld verg. Moet egter nie opgee nie, en dit gaan al makliker word om nie tot woede oor te gaan nie. Jy sal ook verbaas wees om te sien hoe jou kinders positief begin reageer en saamwerk, sonder dat jy enigsins harder hoef te praat.